Diari Oficial de la Generalitat Valenciana


Sumari del DOGV 3025, del 01-07-1997 (1997/8678)

ORDRE de 12 de juny de 1997, de la Conselleria de Medi Ambient, per la qual s'estableix un règim de subvencions destinades a l'ordenació i el foment de les xarxes d'interès públic de senders de petit recorregut (PR), instal·lació d'àrees recreatives i zones d'acampada, en l'àmbit forestal de la Comunitat Valenciana, i es convoca la concessió de les ajudes per a l'exercici 1997.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3025

Data del DOGV
:   01-07-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8678


Data del document
:   12-06-1997

Organisme emissor
:   Conselleria de Medi Ambient

Tipus de document
:   Ordre

Correcció d'errades

Anàlisi jurídica

ORDRE de 12 de juny de 1997, de la Conselleria de Medi Ambient, per la qual s'estableix un règim de subvencions destinades a l'ordenació i el foment de les xarxes d'interès públic de senders de petit recorregut (PR), instal·lació d'àrees recreatives i zones d'acampada, en l'àmbit forestal de la Comunitat Valenciana, i es convoca la concessió de les ajudes per a l'exercici 1997. [97/X8678]  
La Comunitat Valenciana, a causa de la diversitat i riquesa forestal i ambiental que presenta, ofereix unes destacades possibilitats per al gaudi públic dels seus valors naturals i per al desenvolupament d'activitats d'educació a l'aire lliure. Entre aquestes activitats cap destacar el senderisme i el gaudi de les àrees recreatives i zones d'acampada.  
En els últims anys s'observa el gran creixement que experimenta la utilització dels espais forestals des del punt de vista de l'ús públic, activitats turístiques i recreatives. Aquest important creixement fa que tant la xarxa de senders com la d'instal·lacions recreatives i zones d'acampada en l'àmbit forestal, tinguen una crisi de creixement i adequació als temps actuals.  
La idea de senyalitzar i recuperar camins tradicionals o rurals va sorgir a Suïssa cap al 1934, però és en els anys setanta quan comença a desenvolupar-se a la Comunitat Valenciana mitjançant la Federació Territorial Valenciana de Muntanyisme, com també de l'Associació Europea de Randonné, autèntics impulsors del senderisme.  
La Generalitat Valenciana, mitjançant la Conselleria de Medi Ambient, en col·laboració amb la Federació Territorial Valenciana de Muntanyisme i diversos centres excursionistes, van iniciar la senyalització dels senders de gran recorregut (GR) a fi de desenvolupar-los. Els senders de petit recorregut (PR) s'estan senyalitzant a bon ritme però sense l'homogeneïtat i l'ordre necessaris, i hi ha determinades zones on n'hi ha massa, mentre que en altres en són pocs.  
Pel que fa a les àrees de esbarjo i zones d'acampada de l'àmbit forestal, crida l'atenció que algunes comarques presenten una gran concentració d'instal·lacions, mentre que en altres escasseja. Per tant, calen ajudes per a millorar l'oferta tant en qualitat com en quantitat d'aquestes zones d'esplai.  
Per tot això, sembla adequat definir els nous criteris amb què s'han d'ordenar tant els senders de petit recorregut com les àrees recreatives i zones d'acampada, per a així seleccionar aquells que complisquen millor els fins per als quals s'han creat, els quals es denominaran senders d'interès públic, àrees recreatives i zones d'acampada d'interès públic.  
Dins d'aquestes figures d'interès públic es diferenciarà la xarxa de gestió pública, que ha de ser gestionada per la mateixa Conselleria de Medi Ambient per la rellevància i importància que estratègica que té, d'aquelles altres xarxes sobre les quals incidiran les ajudes previstes en aquesta ordre, la finalitat de la qual serà contribuir a l'ordenament i el foment d'aquells.  
La Llei 3/1993, de 9 de desembre, de la Generalitat Valenciana, Forestal de la Comunitat Valenciana, té com a objectius en l'article 6.h) "Afavorir, amb les cauteles necessàries, l'ús excursionista, recreatiu i pedagògic d'aquests terrenys, i promoure la conscienciació social sobre els valors culturals, ecològics, ambientals i econòmics que comporta el patrimoni forestal valencià", i en l'article 6.m) estableix "Crear a les zones perifèriques del bosc de menor risc de degradació, espais d'esbargiment i gaudiment del bosc, on canalitzar la demanda d'usos recreatius dels ciutadans".  
La mateixa llei, en l'article 38.1 diu "Correspon a l'administració forestal regular l'activitat recreativa i educativa a les forests, sota el principi d'harmonització amb la conservació i protecció del medi natural." Aquest article ha sigut desplegat pel Decret 233/1994, de 8 de novembre, i per l'Ordre de 23 de febrer de 1995, de la Conselleria d'Agricultura i Medi Ambient.  
Així mateix, l'article 64.1 de la indicada llei diu que "La Generalitat Valenciana, per al compliment de les obligacions i l'assoliment dels objectius previstos en aquesta llei, podrà prestar ajuda econòmica i tècnica als propietaris públics i privats de terrenys forestals o a les persones naturals o jurídiques a qui aquests hagen cedit l'ús o el gaudi dels seus terrenys o amb qui hagen establit acords, que impliquen la millora de la conservació i de la producció mitjançant treballs forestals".  
Per aquesta raó, d'acord amb el que disposa l'article 35 de la Llei 5/1983, de 30 de desembre, del Govern Valencià, i l'article 47.3 del text refós de la Llei de la Hisenda Pública de la Generalitat Valenciana aprovada pel Decret Legislatiu de 26 de juny de 1991, del Consell de la Generalitat Valenciana,   
ORDENE  
Primer  
Establir un règim de subvencions a càrrec del capítol VII, de la secció 14, Conselleria d'Agricultura i Medi Ambient, servei 03, Direcció General per al Desenvolupament Sostenible, programa 442.40, Restauració i Protecció dels Recursos Naturals, línia 2167, per a l'ordenació i el foment de les xarxes d'interès públic de senders de petit recorregut (PR) i instal·lació d'àrees recreatives i zones d'acampada en l'àmbit forestal de la Comunitat Valenciana.  
La dotació anual de la línia estarà en funció de l'assignació que per a aquest règim d'ajudes establesquen les corresponents lleis de pressupostos.  
Segon  
Aprovar les bases per les quals es regirà aquest règim de subvencions, que figuren com a annexos a aquesta ordre.  
Tercer  
En tot allò no regulat per aquesta ordre regirà el que disposen el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei de la Hisenda Pública de la Generalitat Valenciana, i la Llei 3/1993, de 9 de novembre, de la Generalitat Valenciana, Forestal de la Comunitat Valenciana.   
DISPOSICIONS TRANSITÒRIES  
Primera  
La convocatòria de les ajudes per a 1997 té assignat per a enguany un import global màxim de 15 milions de pessetes, d'acord amb el que estableix l'apartat b), clàusula 11 de l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei de la Hisenda Pública de la Generalitat Valenciana.  
Segona  
El termini per a presentar les sol·licituds per a 1997 serà d'un mes comptador des de l'endemà de la publicació d'aquesta ordre en el DOGV.  
DISPOSICIONS FINALS  
Primera  
Per al desenvolupament i l'execució del que disposa aquesta ordre, es faculta el director general per al Desenvolupament Sostenible per a dictar les resolucions necessàries per a aplicar-la.  
Segona  
Aquesta ordre vigirà l'endemà de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es pot interposar recurs contenciós administratiu en el termini de dos mesos comptadors des de l'endemà de la publicació davant la sala contenciosa administrativa del Tribunal Superior de Justícia de la Comunitat Valenciana. La interposició de l'esmentat recurs requerirà comunicació prèvia a la Conselleria de Medi Ambient.  
Tot això d'acord amb el que preveuen els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 12 de juny de 1997  
El conseller de Medi Ambient,  
JOSÉ MANUEL CASTELLÁ ALMIÑANA  
Annex I  
Bases comunes per les quals es regula la convocatòria de subvencions destinades a l'ordenació i el foment de les xarxes d'interès públic de senders de petit recorregut (PR) i instal·lació d'àrees recreatives i zones d'acampada en l'àmbit forestal de la Comunitat Valenciana  
Primera. Àmbit d'aplicació i beneficiaris  
1. El règim d'ajudes destinat a municipis i mancomunitats de municipis per a l'ordenació i el foment de les xarxes d'interès públic de senders de petit recorregut (PR) i instal·lació o millora d'àrees recreatives i zones d'acampada serà d'aplicació en l'àmbit territorial de la Comunitat Valenciana d'acord amb les determinacions contingudes en aquesta ordre.  
2. Per a ser objecte d'aquesta ajuda, la senyalització de senders de petit recorregut (PR), haurà d'adaptar-se al que preveu la base novena.  
3. Les zones d'acampada i àrees recreatives hauran de reunir les condicions previstes en l'article 11 del Decret 233/94, de 8 de novembre, del Govern Valencià, pel qual es regulen les acampades i l'ús d'instal·lacions recreatives de la Comunitat Valenciana.  
Segona. Sol·licituds i documentació  
1. Les sol·licituds es formalitzaran en instàncies degudament emplenades, d'acord amb el model establit en l'annex II, i s'adreçaran a la Conselleria de Medi Ambient.  
2. Les persones interessades podran presentar les sol·licituds als registres generals dels serveis territorials de la Conselleria de Medi Ambient, situats a:  
- Alacant, carrer de Churruca, 29, tel. (96) 590 09 50  
- Castelló, carrer d'Herrero, 23, tel. (964) 20 42 11  
- València, carrer de Gregori Gea, 27, tel (96) 386 60 00  
o en qualsevol altra de les formes previstes a l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La tramitació correspondrà als serveis territorials de la província on estiguen situats els terrenys.  
3. El termini de presentació d'instàncies, tret d'aquest exercici de 1997, serà entre el dia 1 i el 30 de novembre, ambdós inclosos, de l'any anterior al qual se sol·licite l'ajuda. Per a l'exercici de 1997 el termini serà l'indicat en la disposició transitòria segona.  
4. L'admissió a tràmit d'una sol·licitud de subvenció no generarà cap compromís de concedir-la i, a fi d'aconseguir una major seguretat jurídica, la resolució de les sol·licituds efectuades estarà en funció que es faça pública la línia de subvenció i l'import global màxim, depenent que hi haja dotació pressupostària en les corresponents lleis de pressupostos.  
5. Per a cada tipus de subvenció, de les reflectides en la base primera d'aquesta ordre, no s'admetrà més d'una sol·licitud a l'any per sol·licitant.  
6. La documentació que han de presentar les persones interessades per a sol·licitar les ajudes, juntament amb les instàncies, serà la següent:  
a) Certificat de l'acord adoptat per l'òrgan competent de l'entitat interessada, pel qual s'aprova la sol·licitud de subvenció i pel qual es compromet al compliment de la totalitat de les clàusules d'aquesta ordre, en el cas de ser-ne beneficiari.  
b) Acreditació de complir els requisits per a ser beneficiaris:  
- Documents acreditatius de la propietat (escriptures, registres de la propietat, etc.)  
- En el cas de terrenys de titularitat privada, per als senders de petit recorregut, autorització del propietari dels terrenys a l'entitat local.  
c) Memòria valorada, la qual haurà de contenir els apartats següents:  
Descripció del territori o de la finca amb la localització en un mapa de cartografia oficial, coma mínim a escala 1:50.000, com també el plànol cadastral amb les parcel·les afectades, o, si hi manca, qualsevol altre que permeta identificar-les.  
- Descripció dels treballs que s'han de fer.  
- Pressupost desglossat  
- Import de l'ajuda sol·licitada.  
d) Imprès d'alta de tercers per a pagaments de la Generalitat Valenciana, degudament segellat per l'entitat bancària, en el cas que l'entitat sol·licitant no figure en el Registre de Tercers de la Conselleria d'Economia i Hisenda i Administració Pública. Aquest document figura com a annex III.  
Tercera. Valoració i tràmit  
1. Les memòries i els projectes seran sotmesos a informe per tècnics designats pel director dels serveis territorials de la Conselleria de Medi Ambient, d'acord amb el que preveu l'article 46.3 del text refós de la Llei d'Hisenda Pública de la Generalitat Valenciana.  
2. La valoració dels expedients, la farà una comissió avaluadora a cada província, formada pel director dels serveis territorials de la Conselleria de Medi Ambient, el cap de la secció forestal corresponent o les persones que els representen, un tècnic forestal d'aquesta i un funcionari de l'administració general, que farà de secretari, designats pel director territorial corresponent.  
Les directrius d'actuació seran les que marque el Pla d'Ordenació Forestal, que indica la Llei 3/1993, Forestal de la Comunitat Valenciana, pel que fa a les determinacions per a l'ús social i recreatiu dels terrenys forestals. Mentre no s'aprove aquest pla, tindran prioritat les zones d'agricultura de muntanya.  
3. La proposta de resolució de concessió d'ajudes explicitarà l'objecte de la subvenció, la inversió màxim aprovada, el percentatge subvencionat i l'import de l'ajuda.  
4. Una vegada formalitzats els actes d'instrucció corresponents, les comissions avaluadores elevaran la proposta, que contindrà les sol·licituds estimades i l'import de les ajudes, els criteris aplicats i les sol·licituds desestimades motivades, al conseller de Medi Ambient, mitjançant la Direcció General per al Desenvolupament Sostenible.  
5. La resolució definitiva dictada pel conseller, serà publicada en el Diari Oficial de la Generalitat Valenciana, la qual contindrà les sol·licituds desestimades degudament motivades, com també la llista de sol·licituds a què es concedeix la subvenció, l'import de les ajudes concedides i el percentatge aplicat, els criteris seguits per a l'avaluació i, si escau, el coeficient de reducció proporcional aplicat per a respectar el límit de consignació pressupostària.  
6. El termini màxim per a resoldre les sol·licituds serà de tres mesos comptadors des de la data d'acabament del termini de presentació. Transcorregut aquest termini sense que hi haja resolució, s'entendrà que les sol·licituds han sigut desestimades.  
Quarta. Quantia de les ajudes  
L'import màxim de les ajudes serà de 5 milions de pessetes per destinatari, amb independència del tipus d'ajuda que ha de rebre, i el percentatge màxim que s'aplicarà sobre els imports de les inversions concedides serà del 70%.  
Cinquena. Obligacions dels beneficiaris  
Els beneficiaris de les subvencions:  
1. Hauran de complir el calendari d'execució de les obres següent:  
a) Iniciar les activitats previstes en la sol·licitud una vegada aprovada la subvenció. Els treballs iniciats amb anterioritat no seran objecte de subvenció o en tot cas seran excloses d'aquesta les parts executades.  
b)El termini màxim d'execució d'aquelles es fixa fins el dia 15 de novembre de l'any per al qual s'ha sol·licitat l'ajuda. Això no obstant, la resolució d'adjudicació indicarà el termini d'execució, que podrà ser inferior, per a cada sol·licitud, al termini màxim determinat. Igualment, podrà concedir-se una pròrroga per motiu justificat, a petició del beneficiari.  
2. Complir els requisits i les condicions que comporta la concessió o el gaudi de l'ajuda. L'incompliment en una part del projecte farà que perden els drets de les unitats no executades.  
3. El sotmetiment a les actuacions de control financer que corresponen a la Intervenció General en relació amb les subvencions i les ajudes concedides.  
4. Comunicar, en qualsevol moment de la vigència de l'expedient, altres ajudes públiques sol·licitades o concedides per al mateix projecte.  
5. Fer constar en tota la informació o documentació pròpia de l'activitat que aquesta està subvencionada per la Conselleria de Medi Ambient.  
6. Permetre a la Conselleria de Medi Ambient o a entitats nomenades per aquesta, el control de qualitat dels treballs realitzats i del material utilitzat.  
7. Compromís per escrit d'assumir el manteniment, la millora i la neteja futura dels senders de petit recorregut, àrees recreatives i zones d'acampada objecte de les ajudes.  
8. La homologació i l'assignació del número corresponent, per part de la Federació Territorial Valenciana de Muntanyisme, per als senders de petit recorregut.  
Sisena. Procediment de pagament  
La subvenció s'abonarà una vegada justificades les inversions segons la base setena d'aquest annex i una vegada un tècnic competent dels serveis territorials de la Conselleria de Medi Ambient haja certificat les despeses.  
Setena. Justificació de les actuacions que s'han de realitzar  
Els ajuntaments i les mancomunitats de municipis hauran de presentar un certificat del responsable de la intervenció de totes les despeses, i afegir-hi copies autenticades dels documents suport (factures, nòmines, etc.) juntament amb els justificants de pagament. Els certificats d'obra es justificaran d'acord amb l'article 47.bis.1.d del text refós de la Llei de la Hisenda Pública de la Generalitat Valenciana .  
Si les obres han sigut efectuades per l'administració, d'acord amb l'article 153 de la Llei de Contractes per a l'administració Pública, s'acreditaran els costos de l'execució.  
En cap cas pot ser objecte de subvenció l'IVA recuperable pel beneficiari.  
Vuitena. Reintegrament de quantitats  
Segons estableix l'article 47.9 del text refós de la Llei de la Hisenda Pública de la Generalitat Valenciana, escaurà el reintegrament de les quantitats percebudes, l'exigència d'interès de demora des del moment de pagament de l'ajuda i l'anul·lació de les ajudes pendents de percebre després de la tramitació de l'oportú expedient contradictori, en els casos següents:  
a) incompliment de l'obligació de justificació;  
b) obtenir la subvenció sense reunir les condicions requerides;  
c) incompliment de la finalitat per a la qual la subvenció va ser concedida;  
d) incompliment de les condicions imposades als beneficiaris amb motiu de la concessió de la subvenció;   
e) l'incompliment de l'execució de les obres en els terminis.  
2. Igualment, en el supòsit que l'import de la subvenció, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que s'ha de desenvolupar, procedirà el reintegrament de l'excés obtingut sobre el cost de l'activitat desenvolupada, quan la subvenció principal siga de la Generalitat Valenciana.  
3. En cas d'utilització de maquinària pròpia, el preu d'aquesta que s'aplicarà és el que figura tot seguit  
Maquinària (sense mà d'obra) PTA / hora   
H Tractor rodes 31/70 CV 2.000  
H Tractor rodes 71/100 CV 2.500  
H Tractor rodes 101/130 CV 3.000  
H Tractor eruga 31/70 CV 3.000  
H Tractor eruga 71/100 CV 3.750  
H Tractor eruga 101/130 CV 4.500  
H Motocultor 375  
H Remolc de capacitat 3 t 90  
H Remolc de capacitat 5 t 130  
H Remolc de capacitat 10 t 190  
H Serra mecànica 274  
H desbrossadora mecànica 274  
H Màquina d'aclotar 587  
H Podadora 850  
H Plantadora 850  
Novena. Normalització de la senyalització  
1. Senyalització dels senders de petit recorregut  
La senyalització dels senders de petit recorregut incorporarà els criteris establits en la normativa europea, que s'especifiquen tot seguit:  
1) Senyalització horitzontal:  
a) Marques horitzontals  
Són marques realitzades amb pintura consistent en dos traços de pintura horitzontals de 5 cm d'ample per 15 de longitud mitjana, un blanc i l'altre groc, separats un centímetre entre ells. La banda blanca es disposa damunt de la groga i se situen, si es pot, a l'altura de la vista (entre 1,50 i 2 m d'altura).  
Aquestes marques es disposen sobre suports naturals (pedres, arbres, murs etc.) i sols excepcionalment, quan no hi haja cap altra possibilitat, s'utilitzaran pals de seguiment.  
La freqüència de les marques ha de ser de manera que des de cada senyal se'n veja un per davant i un altre per darrere, amb una distància màxima entre aquests de 250 m, la qual cosa es correspon amb 4 o 5 minuts de marxa caminant.  
b) Marques verticals  
Quan no hi haja suports naturals per a pintar les marques caldrà utilitzar pals de seguiment.  
Els pals de seguiment seran de fusta tractada per a exterior, arrodonida, de 10 cm de diàmetre. La longitud total serà de 2 m, dels quals 1,5 seran visibles i els 50 cm restants aniran clavats a terra. Per a una major subjecció i resistència al vandalisme, les estaques s'instal·laran amb ciment. Les dimensions consten a l'annex IV, de normalització de senyals.  
Els pals de seguiment van pintats a la part superior, a uns 135 cm d'altura i es deixen 5 cm lliures a l'extrem. Les bandes groga i blanca han d'ocupar tot el diàmetre de l'estaca, per tal de ser visibles en els dos sentits del recorregut.  
2) Senyalització vertical  
Quan calga indicar una informació més detallada sobre el tipus de sender, el número, la situació, la direcció o qualsevol altra informació complementària al sender i al recorregut, s'utilitzaran els denominats senyals verticals, que poden ser de dos tipus: a) postes indicadors i b) plafons informatius. Les dimensions figuren a l'annex IV, de normalització de senyals.  
a) Pals indicadors  
Segons el tipus d'informació, es classifiquen en: pals indicadors de situació, pals indicadors de direcció o pals indicadors mixtos. Es componen d'un pal de fusta en el qual se situen senyals de fusta tractada o metàl·lics que, segons siguen de situació o de direcció, seran rectangulars o tindran forma de fletxa.  
- Pals indicadors de situació: tenen la funció d'identificar el sender i el lloc en què ens trobem dins del recorregut. Consten d'una xapa rectangular en la qual apareix el nom del sender i el nom toponímic del lloc.  
- Pals indicadors de direcció: indiquen la direcció i el sentit que s'ha de seguir en el recorregut. Consten d'una xapa amb forma de fletxa en la qual s'indica el nom del sender, com també el lloc i la distància dels punts o llocs on ens porta la direcció de la fletxa. Aquells senyals que indiquen la direcció que s'ha de prendre per a fer rutes alternatives que no pertanyen al gran recorregut, no s'identificaran amb el nom del sender.  
- Pals indicadors mixtos. Es denominen així els pals indicadors que tenen els dos tipus de xapes informatives, les rectangulars de situació i les fletxes de direcció.  
b) Plafons informatius  
Són senyals que suporten plafons informatius rectangulars amb informació específica de els característiques tècniques del recorregut, poblacions i punts d'interès pròxims.  
- Se situen a l'inici i a la fi del sender de petit recorregut i a poblacions importants i llocs de gran afluència d'usuaris d'instal·lacions recreatives (àrees d'acampada, campaments i àrees recreatives). La funció és la d'informar el caminant del recorregut del sender, distància, dificultat, nombre d'etapes, accessos i serveis, com també altres rutes alternatives o llocs d'interès als quals es puga accedir-hi.  
- El senyal estarà construït en fusta tractada per a l'exterior, amb dos pals de subjecció, als quals anirà subjecte el plafó informatiu, i tot el conjunt quedarà protegit per una estructura en forma de teulada a dos aigües, que permetrà la protecció del plafó de la pluja i la incidència dels rajos solars , a banda de resguardar el caminant durant la consulta d'aquest.  
- Juntament amb l'anagrama del municipi o la mancomunitat que hagen promogut el sender de petit recorregut, han d'incloure's el de la Generalitat Valenciana, el de la Conselleria de Medi Ambient i el de la Federació Territorial Valenciana de Muntanyisme.  
2. Senyalització de les àrees recreatives i zones d'acampada  
Les àrees recreatives i zones d'acampada hauran de senyalitzar-se de la manera següent:  
- Plafó informatiu a l'entrada de l'àrea recreativa o zona d'acampada, amb la denominació i les dades més rellevants, com també la informació de recorreguts pròxims, llocs singulars, distàncies, accessos, serveis, etc., amb les característiques i les dimensions definides en el punt anterior sobre senyalització vertical.  
- Pal indicador a l'eixida de cada àrea recreativa o zona d'acampada, amb indicació d'almenys els senders de petit recorregut (PR) i de gran recorregut (GR) i carreteres més properes, amb les dimensions i les característiques de l'annex IV.  
- Tant les àrees recreatives com les zones d'acampada hauran de tenir delimitat tot el perímetre, amb fites.  
 Les fites tindran la forma d'una piràmide regular truncada a la part que queda fora de la superfície del sòl, i qualsevol forma que assegure l'estabilitat a la part soterrada. Tindran unes dimensions de vuitanta centímetres d'alçada, dels quals 30 correspondran a la part soterrada i cinquanta a la part exterior, i les bases faran: la inferior vint-i-quatre centímetres de costat (a l'altura del sòl) i la superior dèsset.  
En cada fita, en la cara interior en relació al perímetre de l'àrea recreativa o zona d'acampada, es gravarà el logotip de la Generalitat Valenciana i als vèrtexs que marquen els punts on la línia perimetral presente un canvi brusc en la direcció general, portaran gravades en la base superior dues línies que formen angle i indiquen les dimensions dels costats corresponents.  
Als llocs on no puga col·locar-se una fita perquè aflore roca viva, es treballarà una cara d'aquesta amb les dimensions 24 x 24 cm, i s'hi gravarà el número de la subvenció.  
ANNEX IV  
Normalització de Senyals  
Pals de Seguiment  
Dimensions en centímetres  
Pals indicadors  
Plafons informatius  
Dimensions encentímetres  
Detall E  
Travesser  
Encaixat 1 cm de fondo 6 cm d'alçada  
Secció A-A